เตือนประชาชนช่วงเทศกาลวันลอยกระทง ระมัดระวังอุบัติเหตุจมน้ำ แนะผู้ปกครองดูแลบุตรหลานอย่างใกล้ชิด
เตือนประชาชนช่วงเทศกาลวันลอยกระทง ระมัดระวังอุบัติเหตุจมน้ำ แนะผู้ปกครองดูแลบุตรหลานอย่างใกล้ชิดนพ.อัษฎางค์ รวยอาจิณ รองอธิบดีกรมควบคุมโรคและโฆษกกรมควบคุมโรค กล่าวว่า จากข้อมูลของกองยุทธศาสตร์และแผนงาน สำนักงานปลัดกระทรวงสาธารณสุข เฉพาะช่วงลอยกระทง 3 วันคือก่อนวันลอยกระทง วันลอยกระทงและหลังวันลอยกระทง ช่วง 5 ปีที่ผ่านมา ตั้งแต่ปี 2557-2561 พบผู้เสียชีวิตจากการจมน้ำรวม 166 ราย โดยในปี 2561 เพียงปีเดียว พบผู้เสียชีวิตจากการจมน้ำ 26 ราย และบางรายอาจได้รับอุบัติเหตุจากการจุดประทัด ดอกไม้ไฟ พลุ ทำให้ได้รับบาดเจ็บตามอวัยวะต่างๆ ของร่างกาย กรมควบคุมโรค จึงขอเตือนประชาชนในช่วงเทศกาลวันลอยกระทงปีนี้ ขอให้ระมัดระวังอุบัติเหตุดังกล่าว ปฏิบัติตามคำแนะนำในการป้องกันการจมน้ำ โดยให้ยึดหลัก 3 อย่าคือ  อย่ายืนใกล้ขอบบ่อ อย่าลงน้ำไปเก็บเงินในกระทงและอย่าก้มไปลอยกระทง โดยผู้ปกครองควรดูแลเด็กอย่างใกล้ชิดไม่ให้คลาดสายตาและเพิ่มความระมัดระวังเมื่อนำเด็กเข้าใกล้แหล่งน้ำ โดยเฉพาะเด็กอายุต่ำกว่า 5 ปี ต้องอยู่ในระยะที่แขนเอื้อมถึง ไม่ปล่อยให้เด็กไปลอยกระทงกันเองตามลำพังแม้จะเป็นการลอยในกะละมัง หรือถังน้ำก็ตาม